คาดแบงก์กำไรไตรมาส 2 ดี แต่ปีหน้าแย่
นักวิเคราะห์บริษัทหลักทรัพย์ (บล.) เคจีไอ (ประเทศไทย) คาดว่ากำไรของกลุ่มธนาคารในไตรมาสที่ 2/2556 จะออกมาดี
29 ต.ค. 2565

นักวิเคราะห์บริษัทหลักทรัพย์ (บล.) เคจีไอ (ประเทศไทย) คาดว่ากำไรของกลุ่มธนาคารในไตรมาสที่ 2/2556 จะออกมาดี 
สำหรับในไตรมาสนี้ ธนาคารกสิกรไทย (KBANK*) และธนาคารกรุงศรีอยุธยา (BAY*) จะมีการบันทึกรายการพิเศษขนาดใหญ่รายการหนึ่ง คือ การบันทึกสินทรัพย์จากบรรษัทบริหารสินทรัพย์ไทย (TAMC) โดยคาดจะบันทึกเป็นการกลับรายการค่าใช้จ่าย ซึ่งจะทำให้สัดส่วนต้นทุนต่อรายได้ของธนาคารทั้งสองแห่งต่ำผิดปกติในไตรมาสที่ 2/2556 ในขณะที่ ธนาคารไทยพาณิชย์ ( SCB*) และธนาคารกรุงเทพ (BBL*) แจ้งว่า จำนวนและระยะเวลาในการบันทึกรายการพิเศษรายการนี้ยังไม่แน่นอน
บล.เคจีไอ เชื่อว่าตัวเลขของเราสะท้อนข้อมูลที่เป็นปัจจุบันมากกว่า (เช่น การรวมรายการพิเศษเข้ามาไว้ในประมาณการ) และน่าจะแม่นยำมากกว่า ซึ่งหากประมาณการของเราถูกต้อง กำไรสุทธิของกลุ่มธนาคารในครึ่งแรกของปีนี้จะคิดเป็น 51% ของประมาณการทั้งปี
ถึงแม้จะยังคงประมาณการกำไรสุทธิสำหรับปี 2556 ของกลุ่มธนาคารเอาไว้เหมือนเดิม แต่มีมุมมองต่อแนวโน้มข้างหน้าเป็นบวกน้อยลง เนื่องจากแนวโน้มเศรษฐกิจ การลงทุนที่แย่ลง และการบริโภคที่โตต่ำกว่าที่คาด
“เรายังคงให้น้ำหนักหุ้นกลุ่มธนาคารเท่ากับตลาด โดยมี KBANK และ SCB เป็นหุ้นเด่นในกลุ่ม”
ทั้งนี้ คาดว่าธนาคาร 9 แห่งที่ดูแลอยู่จะมีกำไรสุทธิรวม 5.45 หมื่นล้านบาท เพิ่มขึ้น 23.6% จากช่วงเดียวกันของปีก่อน และ 7.0% จากไตรมาสแรก โดยปัจจัยหลักที่สนับสนุนการเติบโตของกำไรในไตรมาสนี้ ได้แก่ สินเชื่อที่โตต่อเนื่อง (+12.1% จากช่วงเดียวกันของปีก่อน และ +2.8% จากไตรมาสแรก, รายได้ที่มิใช่ดอกเบี้ย ที่เพิ่มขึ้น (+42.9% จากช่วงเดียวกันของปีก่อน และ +19.2% จากไตรมาสแรก ซึ่งส่วนหนึ่งมาจากรายการพิเศษที่บันทึกในไตรมาสที่ 2/2556) และสัดส่วนต้นทุนต่อรายได้ที่ลดลง (42.3% ในไตรมาสที่ 2/2556 จาก 48.0% ในไตรมาสที่ 2/2555 และ 45.3% ในไตรมาสที่ 1/2556 ซึ่งส่วนหนึ่งก็เป็นผลมาจากรายการพิเศษที่บันทึกในไตรมาสที่ 2/2556)
ทั้งนี้เชื่อว่าในไตรมาสที่ 2/2556 TCAP จะมีอัตราการเติบโตของกำไรสุทธิสูงที่สุดทั้งจากช่วงเดียวกันของปีก่อน และจากไตรมาสแรก (+165% และ +132% ตามลำดับ) เนื่องจากกำไรพิเศษจากการขาย Thanachart Life Assurance (TLIFE) (ซึ่งจะทำให้กำไรสุทธิเพิ่มขึ้นประมาณ 3,500 ล้านบาท) ในขณะที่ KK น่าจะมีอัตราการเติบโตของกำไรสุทธิสูงรองลงมา (+61.4% และ +13.6% ตามลำดับ) จากรายได้ค่าธรรมเนียมของธุรกรรม BTSGIF (ประมาณ 300 ล้านบาท)